Diari Oficial de la Generalitat Valenciana


Sumari del DOGV 10837, del 11-02-2025 (2025/2122)

ORDE 2/2025, de 6 de febrer, de la Conselleria d'Agricultura, Aigua, Ramaderia i Pesca, per la qual s'establixen les bases reguladores de les ajudes per a la cooperació en el marc de les intervencions per al desenrotllament rural del Pla estratègic de la política agrària comuna per al període 2023-2027.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2025/02/06/2/dof/vci/html**

### Dades del document

Número de DOGV
:   10130

Data del DOGV
:   11-02-2025

Secció del DOGV
:   I. DISPOSICIONS GENERALS

Número del document
:   2025/2122

CVE
:   BIEN-W-0272-4010

Data del document
:   06-02-2025

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Ordre

Descriptors 

:   * ajuda pública
    * sector agrari
    * ajuda a l'agricultura
    * indústria agroalimentària

Índex

Preàmbul

Article 1. Objecte

Article 2. Beneficiaris

Article 3. Obligacions dels beneficiaris

Article 4. Gastos subvencionables

Article 5. Règim de concessió

Article 6. Quantia de la subvenció

Article 7. Presentació de sol·licituds

Article 8. Documentació

Article 9. Instrucció del procediment de concessió

Article 10. Resolució del procediment

Article 11. Autorització de modificació del projecte aprovat

Article 12. Informació i publicitat

Article 13. Justificació de les subvencions

Article 14. Pagament de subvencions

Article 15. Reintegrament de les ajudes

Article 16. Controls i seguiment

Article 17. Compatibilitat de l'ajuda

Article 18. Incompliment de les obligacions del beneficiari i criteris de graduació

Article 19. Règim d'infraccions i sancions

Article 20. Protecció de dades de caràcter personal

Article 21. Transparència, subministrament d'informació i dades obertes

Disposició addicionals

Primera. Clàusula de no-incidència pressupostària

Segona. Clàusula de no subjecció article 107 del TFUE.

Disposició derogatòria

Única. Derogació normativa

Disposicions finals

Primera. Normativa d'aplicació

Segona. Habilitació normativa

Tercera. Entrada en vigor

Annex. Criteris de valoració

PREÀMBUL

I

La nova PAC per al període 2023-2027 reforça el paper de la innovació, ja que forma part de l'objectiu transversal definit en l'article 6.2 del Reglament (UE) 2021/2115, del Parlament Europeu i del Consell, de 2 de desembre de 2021, relatiu a modernitzar l'agricultura i les zones rurals, fomentant i posant en comú el coneixement, la innovació i la digitalització en les zones agrícoles i rurals i promovent la seua adopció pels qui es dediquen a l'agricultura, mitjançant la millora de l'accés a la investigació, la innovació, l'intercanvi de coneixements i la formació.

En el període anterior de programació 2014-2020, el Programa de desenrotllament rural de la Comunitat Valenciana va incloure entre les seues actuacions l'operació 16.2.1: Ajuda a projectes pilot per al desenrotllament de nous productes, tècniques, processos i tecnologia. Atenent la necessitat de continuar impulsant el manteniment d'esta línia d'ajudes, que done suport a iniciatives per a la innovació o la resolució de dificultats en matèria de desenrotllament de nous productes, processos i tecnologies, vinculades al sector agrari i agroalimentari, el Pla estratègic d'Espanya programa la intervenció 7162, per a impulsar iniciatives de cooperació innovadores i que no estaran dins de l'Associació Europea per a la Innovació en matèria de productivitat i sostenibilitat agrícoles (AEI-Agri).

Esta intervenció, a més de respondre a l'objectiu transversal del Pla estratègic de la PEPAC (PEPAC), perseguix la cerca de solucions innovadores que donen resposta a les necessitats a les quals s'enfronta el sector primari, afavorint la conservació i la millora de les condicions ambientals a través de pràctiques agràries i/o forestals, que mitiguen el canvi climàtic i/o afavorisquen l'adaptació a este tant del sector com del territori, que milloren l'eficiència en l'ús dels recursos naturals i que impulsen la bioeconomia i l'economia circular en el medi rural.

El suport a l'execució de projectes innovadors, a través de la cooperació, genera un mecanisme de connexió real entre la investigació, el sector agrari i el medi rural, fomentant un major ús del coneixement disponible i aportant solucions entre tots a les necessitats detectades, més enllà del mer intercanvi de coneixements. Es tracta de dissenyar plans de treball conjunt, entre diferents agents sectorials i/o territorials que, sense tindre essencialment el focus en les necessitats específiques del sector primari, donen resposta a altres necessitats connexes que afavorisquen la generació de les condicions de contorn necessàries per a la modernització agrària, agroalimentària i del medi rural.

II

El Reglament (UE) 2021/2115, del Parlament Europeu i del Consell, de 2 de desembre de 2021, pel qual s'establixen normes en relació amb l'ajuda als plans estratègics que han d'elaborar els estats membres en el marc de la política agrícola comuna (plans estratègics de la PAC), finançada amb càrrec al Fons Europeu Agrícola de Garantia (FEAGA) i al Fons Europeu Agrícola de Desenrotllament Rural (FEADER), i pel qual es deroguen els Reglaments (UE) núm. 1305/2013 i (UE) núm. 1307/2013, establix normes generals que regixen l'ajuda de la Unió al desenrotllament rural finançada pel Fons Europeu Agrícola de Desenrotllament Rural (FEADER), establit mitjançant el Reglament (UE) núm. 2021/2016, del Parlament Europeu i del Consell, de 2 de desembre de 2021, sobre el finançament, la gestió, el seguiment de la política agrícola comuna i pel qual es deroga el Reglament (UE) núm. 1306/2013.

L'article 77 del Reglament (UE) 2021/2115, del Parlament Europeu i del Consell, establix un tipus d'ajuda, l'ajuda a la cooperació.

El 31 d'agost de 2022 la Comissió Europea va aprovar el Pla estratègic de la PAC d'Espanya, i amb posterioritat, el 30 d'agost de 2023, la Comissió va aprovar la primera modificació del Pla estratègic. Esta ajuda es preveu en el Pla estratègic de la PAC per a Espanya, concretament en la intervenció 7162 Grups de cooperació per a la innovació no relacionats amb l'AEI-Agri.

III

Respecte de la no subjecció a la política de la competència de la Unió Europea, i en aplicació dels articles 1.3 i 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'especifica que les ajudes regulades en la present orde i les convocatòries que es realitzen en aplicació d'esta són compatibles amb la política comunitària de competència d'acord amb l'article 145.2 del Reglament (UE) 2021/2115, del Parlament Europeu i del Consell, segons el qual els articles 107, 108 i 109 del Tractat de funcionament de la Unió Europea no seran aplicables als pagaments efectuats pels estats membres en virtut d'este reglament i de conformitat amb este, ni al finançament suplementari nacional previst en l'article 146, dins de l'àmbit d'aplicació de l'article 42 del Tractat de funcionament de la Unió Europea.

IV

Mitjançant la Resolució de 5 d'abril de 2024, del conseller d'Agricultura, Ramaderia i Pesca, es va aprovar el Pla estratègic de subvencions 2024-2026 de la Conselleria d'Agricultura, Ramaderia i Pesca i els seus organismes públics, que incorpora, de manera expressa, entre els seus principals objectius estratègics, les ajudes per a la cooperació en el marc de les intervencions per al desenrotllament rural del Pla estratègic de la política agrària comuna.

V

En la tramitació del projecte d'orde s'ha seguit el procediment establit i s'han emés els informes preceptius. D'acord amb el que es disposa en l'article 129 de la Llei 39/2015, d'1 d'octubre, del procediment administratiu comú de les administracions públiques, esta orde s'adequa als principis de necessitat i eficàcia, i es justifica en la necessitat d'aplicar correctament la normativa comunitària i estatal de la nova política agrària comuna, i per ser, a més, un instrument adequat per a garantir la consecució dels fins perseguits. Així mateix, s'ajusta al principi de proporcionalitat i conté la regulació imprescindible per a atendre la necessitat exposada. Al seu torn, es garantix el principi de seguretat jurídica, ja que és coherent amb el marc normatiu general en matèria de subvencions. I quant al principi de transparència, han sigut consultats els sectors afectats i s'ha substanciat el tràmit d'audiència i d'informació pública.

VI

Per tot el que s'ha exposat, en virtut de les facultats que em conferix l'article 28.e de la Llei 5/1983, de 30 de desembre, del Consell, l'article 160.2 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i vista la proposta de la direcció general competent en matèria d'I+D+i en el sector agroalimentari i la transferència tecnològica, en virtut de les competències atribuïdes pel Decret 32/2024, de 21 de novembre, de la Presidència de la Generalitat, pel qual es determinen el nombre i la denominació de les conselleries i les seues atribucions i el Decret 173/2024, de 3 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i d’acord ambls informes emesos per l'Advocacia de la Generalitat en la Conselleria d'Agricultura, Aigua, Ramaderia i Pesca i conforme el Consell Jurídic Consultiu de la Comunitat Valenciana.

ORDENE

*Article 1. Objecte*

1. L'objectiu d'esta orde és establir les bases reguladores de les ajudes a la cooperació per a la innovació en el marc de les intervencions per al desenrotllament rural del Pla estratègic de la PAC per al període 2023-2027.

2. Estes ajudes estan destinades al suport i el foment de projectes de cooperació innovadors, vinculats en tot cas al sector agrari i agroalimentari, plantejats per grups de cooperació, definits en l'article 2 de la present orde.

3. Les ajudes arreplegades en la present orde tenen per finalitat aconseguir l'objectiu transversal de modernitzar l'agricultura i les zones rurals, fomentant i posant en comú el coneixement, la innovació i la digitalització en les zones agrícoles i rurals, i promovent-ne l'adopció pels qui es dediquen a l'agricultura, mitjançant la millora de l'accés a la investigació, la innovació, l'intercanvi de coneixements i la formació i, addicionalment, els objectius específics següents, establits en l'apartat 1 de l'article 6 del Reglament (UE) 2021/2115, del Parlament Europeu i del Consell:

– Millorar l'orientació al mercat i augmentar la competitivitat de les explotacions agrícoles, a curt i llarg termini, també prestant més atenció a la investigació, la tecnologia i la digitalització. (OE2)

– Millorar la posició de l'agricultor en la cadena de valor. (OE3)

– Contribuir a l'adaptació al canvi climàtic i a la seua mitigació, també mitjançant la reducció de les emissions de gasos d'efecte d'hivernacle i amb la millora de la captura de carboni, així com amb la promoció de l'energia sostenible. (OE4)

– Promoure el desenrotllament sostenible i la gestió eficient de recursos naturals com l'aigua, el sòl i l'aire, en particular mitjançant la reducció de la dependència química. (OE5)

– Contribuir a detindre i invertir la pèrdua de biodiversitat, potenciar els servicis ecosistèmics i conservar els hàbitats i els paisatges. (OE6)

– Promoure l'ocupació, el creixement, la igualtat de gènere, i també la participació de les dones en l'agricultura, la inclusió social i el desenrotllament local en les zones rurals, incloent-hi la bioeconomia circular i la silvicultura sostenible. (OE8)

– Millorar la resposta de l'agricultura de la Unió a les exigències socials en matèria d'alimentació i salut, en particular d'aliments d'alta qualitat, segurs i nutritius produïts de manera sostenible, la reducció del balafiament d'aliments, així com la millora del benestar dels animals i la lluita contra les resistències als antimicrobians. (OE9)

Els projectes que s'aproven han de contribuir en qualsevol cas almenys a un dels objectius OE4, OE5 i OE6 del paràgraf anterior.

Els projectes han de promoure noves formes de cooperació, o bé introduir noves activitats si es tracta de formes de cooperació ja existents. Per això, no es consideraran, en cap cas, activitats que ja s'estiguen duent a terme o ja s'hagen realitzat.

4. El termini d'execució dels projectes i del pla de divulgació i informació de resultats s'establirà en cada convocatòria i no serà superior a cinc anys.

5. Les ajudes arreplegades en la present orde desenrotllen la intervenció 7162 - Grups de cooperació per a la innovació no relacionats amb l'AEI-Agri, del Pla estratègic de la PAC d'Espanya (PEPAC), prevista en l'article 77 del Reglament (UE) 2021/2115, del Parlament Europeu i del Consell.

6. La present orde s'aplicarà a les convocatòries publicades en el marc del Pla estratègic de la PAC 2023-2027 (d'ara en avant, PEPAC 2023-2027), per a la intervenció indicada en el paràgraf anterior.

7. Estes subvencions estan cofinançades pel Fons Europeu Agrícola de Desenrotllament Rural (FEADER), per l'Administració general de l'Estat i per la conselleria competent en matèria d'agricultura de la Generalitat Valenciana, a través dels pressupostos respectius, en els termes previstos en el PEPAC 2023-2027.

*Article 2. Persones beneficiàries*

1. Podran ser beneficiàries d'esta ajuda les persones físiques o jurídiques, incloses les administracions públiques, que formen part d'un grup de cooperació (GC).

2. A l'efecte d'esta ajuda, s'entén per grup de cooperació l'agrupació de persones físiques o jurídiques, públiques o privades que s'associen per a l'execució d'un projecte innovador amb focus en les necessitats del sector agroalimentari o forestal, o en les seues interaccions amb la cadena de valor agroalimentària o forestal i amb aspectes mediambientals, i del medi rural. Per a constituir el grup de cooperació no s'exigix que este tinga personalitat jurídica pròpia.

3. El grup de cooperació haurà de complir els següents requisits:

– D’acord amb l'article 77.5 del Reglament (UE) 2021/2115, del Parlament Europeu i del Consell, no són admissibles projectes en què únicament participen organismes d'investigació.

– Estes han d'estar constituïdes per almenys dos integrants i fins a un màxim de sis, i almenys un d'ells ha de pertànyer a la cadena de valor dels sectors agrari i alimentari, que inclou, entre altres, productors agraris i les seues associacions, investigadors, assessors, empreses de transformació i comercialització de productes agraris i alimentaris, cooperatives, associacions i fundacions.

– Únicament podran formar part del grup de cooperació aquelles persones, físiques o jurídiques, que duran a terme una activitat integrada en el projecte presentat, i sol·liciten ajuda per les actuacions que desenrotllen.

4. Totes i cada una de les persones físiques i/o jurídiques integrants del grup de cooperació tindran la consideració de beneficiaris, i hauran de complir, els requisits i les condicions establits per a elles en la present orde.

5. Les persones integrants del grup de cooperació hauran de firmar un acord de cooperació pel qual es comprometen a executar la seua part del projecte i a disposar dels recursos financers necessaris per a complementar l'ajuda.

L'acord de cooperació haurà d'incloure:

– Els compromisos d'execució assumits per cada membre de l'agrupació, així com l'import de la subvenció sol·licitada per cada un.

– El nomenament, entre els seus membres, d'un representant o apoderat únic de l'agrupació amb poders bastants per a complir les obligacions que, com a beneficiari, corresponen a l'agrupació. El representant de l'agrupació assumirà, almenys, les funcions següents:

– Presentar en nom de l'agrupació la sol·licitud de l'ajuda i la sol·licitud de pagament.

– Actuar com a interlocutor únic entre l'agrupació i l'Administració.

– Obtindre de cada integrant de l'agrupació tota la informació exigible o requerida per l'Administració, i en particular la relativa a la justificació de la subvenció.

– Coordinar i facilitar les actuacions de control de l'ajuda. A més, serà l'encarregat d'obtindre tota la informació sol·licitada per l'Administració per a realitzar els controls sobre el terreny de l'ajuda.

– Declaració responsable que:

– Les activitats relacionades en el projecte que es presenta són noves.

– Accepten les condicions de divulgar els resultats del projecte.

– Es donarà la publicitat adequada del caràcter públic del finançament d'activitats, inversions o actuacions de qualsevol tipus que siguen objecte de subvenció.

– La designació d'una persona coordinadora tècnica del projecte per a dirigir, supervisar i coordinar les activitats durant l'execució del projecte. Esta figura haurà de ser una persona física, integrant del grup de cooperació o pertanyent a alguna de les entitats que el conformen.

*Article 3. Obligacions dels beneficiaris*

1. Amb caràcter general, els beneficiaris de les ajudes han de:

a) Complir l'objectiu, els requisits i les condicions en l'execució de l'actuació que fonamenta la concessió de la subvenció.

b) Sotmetre's a les actuacions de comprovació que efectue l'òrgan concedent, així com a qualssevol altres de comprovació i control financer que corresponen a la Intervenció General en relació amb les subvencions i ajudes concedides, i aportaran tota la informació que se'ls requerisca en l'exercici d'estes actuacions. Així mateix, hauran de sotmetre's als controls sobre el terreny a realitzar per l'òrgan competent i per qualsevol òrgan de l'Agència Valenciana de Foment i Garantia Agrària (d'ara en avant, AVFGA) o de la Comissió Europea amb competències de control de fons FEADER.

c) Acreditar, amb anterioritat a dictar-se la proposta de resolució de concessió, que estan al corrent en el compliment de les seues obligacions tributàries i davant de la Seguretat Social.

d) Acreditar, mitjançant una declaració responsable, la no concurrència de cap de les circumstàncies previstes en els punts 2 i 3 de l'article 13 de la Llei 38/2003, de 17 de novembre, general de subvencions.

e) Per a subvencions d'import superior a 30.000 euros, les persones físiques i jurídiques, distintes de les entitats de dret públic, amb ànim de lucre, subjectes a la Llei 3/2004, de 29 de desembre, per la qual s'establixen mesures de lluita contra la morositat en les operacions comercials, hauran d'acreditar que complixen, en els termes que disposa l'article 13.3 bis de la Llei 38/2003, general de subvencions, els terminis de pagament que s'establixen en la Llei 3/2004, de 29 de desembre.

f) Comunicar a l'òrgan concedent, en la sol·licitud de subvenció, així com en qualsevol moment de la vigència de l'expedient, la sol·licitud i l'obtenció d'altres ajudes per a la mateixa finalitat per altres administracions o ens públics, així com la modificació de les circumstàncies que hagen fonamentat la concessió de la subvenció en els termes d'esta orde. En el cas que la sol·licitud o la concessió d'altres ajudes, o la modificació de les circumstàncies que hagen motivat la concessió de l'ajuda, s'efectuen durant la tramitació de l'expedient, esta comunicació s'haurà de fer tan prompte com es conega i, en qualsevol cas, abans de la justificació de l'aplicació donada als fons percebuts.

g) Reintegrar els fons percebuts quan siga procedent, de conformitat amb el que establixen els articles 36, 37 i 40 de la Llei 38/2003, general de subvencions.

h) Els beneficiaris seguiran les normes establides en matèria d'informació, publicitat i visibilitat, així com d'utilització dels logotips, detallades en els annexos II i III del Reglament d'execució 2022/129, de la Comissió, de 21 de desembre de 2021, que establix les disposicions aplicables dels requisits d'informació, publicitat i visibilitat a què es referix l'article 123, apartat 2, lletres j i k, del Reglament (UE) 2021/2115, del Parlament Europeu i del Consell. Així mateix, seguiran les disposicions aplicables de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana.

i) Conservar tots els documents comptables justificatius del gasto efectuat, la informació sobre el finançament del projecte, així com qualsevol altra informació de què s'haja d'acompanyar el gasto i facilitar esta documentació durant almenys els tres anys següents a aquell en què l'organisme pagador realitze el pagament final, d'acord amb el que es disposa en l'article 34 apartat 2 del Reglament d'execució (UE) núm. 2022/128, de la Comissió, de 21 de desembre de 2021, pel qual s'establixen disposicions d'aplicació del Reglament (UE) 2021/2116, del Parlament Europeu i del Consell, sobre els organismes pagadors i altres òrgans, la gestió financera, la liquidació de comptes, els controls, les garanties i la transparència.

j) Els beneficiaris, quan pertanguen a un grup d'empreses, hauran de facilitar la informació sol·licitada en l'article 44 del Reglament d'execució (UE) 2022/128, de la Comissió, de 21 de desembre de 2021.

k) Portar un sistema de comptabilitat separat o bé un codi comptable adequat per a totes les transaccions relatives a l'acció subvencionada, i mantindre esta informació a la disposició de l'autoritat competent i de la Comissió Europea per a possibles comprovacions.

l) Acceptar les condicions de divulgar els resultats del projecte d'acord amb el Pla estratègic de la PAC d'Espanya, per a la intervenció 7162.

m) Proporcionar a l'autoritat competent tota la informació necessària per a poder realitzar el seguiment i l'avaluació del pla estratègic de la PAC, d'acord amb l'article 131 del Reglament (UE) 2021/2115, del Parlament Europeu i del Consell.

n) Qualsevol altra que li corresponga legalment com a beneficiari de subvencions públiques.

2. L'incompliment de les obligacions anteriors donarà lloc a l'exigència de les responsabilitats que corresponguen, d'acord amb la legislació vigent.

*Article 4. Gastos subvencionables*

1. Seran subvencionables els gastos directament relacionats amb l'execució del projecte innovador i la seua divulgació, entre estos:

– Gastos de personal propi dels integrants del grup de cooperació necessaris per a dur a terme les activitats de cooperació, l'execució del projecte, la divulgació de resultats obtinguts del projecte, així com tasques vinculades amb la justificació de la subvenció.

A l'efecte d'estes ajudes s'entén com a personal propi dels integrants del grup de cooperació aquell que rep una remuneració salarial d'esta o d'algun dels seus membres, com a pagament pels rendiments del treball que exercix per a esta, siguen treballadors per compte d'altri, amb dedicació plena o a temps parcial (incloent-hi els contractats específicament per a executar el projecte) o treballadors per compte propi (autònoms) però que fan un treball dependent d'una entitat beneficiària.

– Gastos de transport, allotjament i manutenció dels integrants del grup de cooperació relacionats amb les activitats de cooperació, l'execució del projecte i les tasques de divulgació.

– Material fungible que s'utilitze directament per al projecte.

– Lloguer d'instal·lacions o finques destinades a la realització i/o la divulgació del projecte.

– Gastos dels servicis necessaris per a desplegar el projecte (incloent-hi la redacció d'estudis tècnics) i la divulgació de resultats.

– Altres gastos: els derivats del desenrotllament de prototips en el marc del projecte, de la realització de proves pilot i de la tramitació de la protecció de la propietat intel·lectual del producte o el procés.

– Costos indirectes: costos generals no justificables entre els quals s'inclouen, per exemple, gastos de telèfon, aigua o electricitat, amb els límits següents: fins al 8% sobre el gasto de personal propi i sense superar 5.000 € per projecte. Els costos indirectes s'han d'imputar a l'activitat subvencionada en la part que raonablement corresponga d'acord amb principis i normes de comptabilitat generalment admeses i, en tot cas, en la mesura en què estos costos corresponguen al període en què efectivament es du a terme l'activitat.

– Gastos en inversions indubtablement necessàries per a desplegar el projecte innovador. S'inclou les inversions intangibles: adquisició o desenrotllament de programes informàtics i adquisicions o de patents, llicències, drets d'autor, marques registrades. No se subvencionarà en cap cas l'adquisició de terrenys.

2. Tindran la consideració de gastos subvencionables els que es realitzen dins del període subvencionable, que es fixarà en la convocatòria corresponent, i que comprendrà des de la presentació de la sol·licitud d'ajuda fins a la data de fi de període de justificació dels projectes.

3.  No són subvencionables els tributs, inclosos impostos i taxes.

4. D’acord ambl que s'establix en l'apartat 4 de l'article 86 del Reglament (UE) 2021/2115, del Parlament Europeu i del Consell, el gasto serà subvencionable amb càrrec a la contribució del FEADER si el beneficiari l'ha efectuat i s'ha abonat a tot tardar el 31 de desembre de 2029. A més, el gasto només serà subvencionable amb càrrec a la contribució del FEADER si l'ajuda pertinent és efectivament abonada per l'organisme pagador a tot tardar el 31 de desembre de 2029. La data d'inici de la subvencionabilitat dels costos en què haja incorregut el beneficiari no serà anterior a l'1 de gener de 2023.

5. Els gastos de personal es calcularan mitjançant l'aplicació de costos unitaris fixos, per hora treballada i grup professional del treballador, i els seus imports s'establiran en la convocatòria corresponent, d'acord amb les opcions de costos simplificats previstes en l'article 83 del Reglament (UE) 2021/2115, del Parlament Europeu i del Consell.

6. Els gastos de transport, allotjament i manutenció dels integrants del grup de cooperació es calcularan mitjançant l'aplicació d'un tipus fix dels gastos totals de personal, que s'establirà en la convocatòria, establit d'acord amb les opcions de costos simplificats previstes en l'article 83 del Reglament (UE) 2021/2115, del Parlament Europeu i del Consell.

7. En cap cas podrà contractar-se l'execució total o parcial de les activitats subvencionades amb persones o entitats vinculades amb algun dels membres del grup de cooperació.

Es considerarà que hi ha vinculació amb les persones físiques o jurídiques o les agrupacions sense personalitat en les quals concórrega alguna de les circumstàncies següents:

– Persones físiques unides per relació conjugal o persones lligades amb anàloga relació d'afectivitat, parentiu de consanguinitat fins al quart grau o d'afinitat fins al segon.

– Les persones físiques i jurídiques que tinguen una relació laboral retribuïda mitjançant pagaments periòdics.

– Ser membres associats de la beneficiària, a què es referix l'article 11.2 de la Llei 38/2003, general de subvencions, i membres o partícips de les entitats sense personalitat jurídica a què es referix l'apartat 3 d'este article.

– Una societat i els seus socis i sòcies majoritaris o els seus consellers o administradors, així com els cònjuges o les persones lligades amb una relació d'afectivitat anàloga i familiars fins al quart grau de consanguinitat o d'afinitat fins al segon.

– Les societats que, d'acord amb l'article 42 del Codi de Comerç, reunisquen les circumstàncies requerides per a formar part del mateix grup.

– Les persones jurídiques o les agrupacions sense personalitat i els seus representants legals, els patrons o els qui n'exercisquen l'administració, així com els cònjuges o les persones lligades amb una relació d'afectivitat anàloga i familiars fins al quart grau de consanguinitat o d'afinitat fins al segon.

– Les persones jurídiques o les agrupacions sense personalitat i les persones físiques, jurídiques o les agrupacions sense personalitat que, d’acord amb normes legals, estatutàries o acords contractuals tinguen dret a participar en més d'un 50 % en el benefici de les primeres.

8. La realització de les actuacions es pot subcontractar fins a un màxim del 50 % de l'ajuda pública total concedida. En els altres aspectes relatius a la subcontractació, s'ajustarà al que es disposa en l'article 29 de la Llei 38/2003, general de subvencions, i l'article 68 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.

*Article 5. Règim de concessió*

1. Els principis de publicitat, objectivitat, transparència, igualtat i no-discriminació regixen el procediment de concessió de les subvencions.

2. El procediment de concessió és en règim de concurrència competitiva.

3. Mitjançant la convocatòria corresponent s'establirà el termini per a realitzar les activitats subvencionables, la línia pressupostària i la dotació pressupostària assignada a esta convocatòria.

*Article 6. Quantia de la subvenció*

1. La intensitat màxima de l'ajuda serà del 80 % per a tots els tipus de gasto indicats en l'article 4 de la present orde.

2. El límit màxim d'estes ajudes es determinarà en la corresponent convocatòria i en cap cas superarà els 80.000 euros per grup de cooperació i projecte, ni els 30.000 euros per anualitat i membre de l'agrupació.

3. A la vista de les sol·licituds de subvencions presentades dins del termini i en la forma corresponent, per a determinar l'import de l'ajuda a concedir a cada sol·licitant, es determina un orde de prelació en funció de la puntuació obtinguda d'acord amb els criteris establits en l'annex de la present orde i la valoració exposada en l'article 9.

*Article 7. Presentació de sol·licituds*

1. El representant del grup de cooperació presentarà la sol·licitud d'ajuda, a través del model normalitzat que es publicarà en la seu electrònica de la Generalitat, en el termini i la forma que es determine en la convocatòria corresponent.

2. Respecte a la presentació de les sol·licituds, i segons el que es disposa en l'article 14, apartat 2, lletres a) i b) de la Llei 39/2015, els grups de cooperació estan obligats a relacionar-se a través de mitjans electrònics amb l'Administració.

*Article 8. Documentació*

1. La sol·licitud d'ajuda es presentarà mitjançant un model normalitzat i haurà d'estar firmada pel representant del grup de cooperació designat. La sol·licitud s'acompanyarà de la documentació següent:

a) Acord de cooperació, conforme a l'article 2.5 de la present orde.

b) Identificació dels membres del grup de cooperació en cas d'oposar-se a la seua consulta per l'òrgan gestor del procediment.

c) En el cas d'entitats de naturalesa no pública, els seus estatuts degudament legalitzats.

d) Document acreditatiu del poder de representació de la persona que actue com a representant legal de cada entitat.

e) Acreditació, de cada membre del grup de cooperació, d'estar al corrent de les obligacions tributàries, estatals i autonòmiques i amb la Seguretat Social, en cas de no autoritzar o oposar-se a la seua consulta per l'òrgan gestor del procediment.

f) Declaració responsable de cada membre del grup de cooperació en què s'indique que:

– No està incurs en les prohibicions per a obtindre la condició de beneficiari d’acord ambl que establix l'article 13 de la Llei 38/2003, general de subvencions, ni és deutor per resolució de procedència de reintegrament de les causes que arreplega l'article 37 de la llei referida.

– Portarà un sistema de comptabilitat separat o bé un codi comptable adequat per a totes les transaccions relatives a l'acció subvencionada.

– No ha sol·licitat o obtingut cap altra ajuda per a este mateix fi o cost subvencionable. En cas d'haver sol·licitat ajudes relacionades amb l'objecte de la present orde de bases, s'haurà d'indicar l'organisme i la convocatòria. Si l'ajuda s'ha concedit, s'inclourà en la declaració l'import d'ajuda concedit.

– Complix amb la norma sobre integració de persones amb discapacitat, o, si és el cas, l'exempció, d'acord amb el que es disposa en el Decret del Consell de la Generalitat 279/2004, de 17 de desembre, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.

– Si és el cas, declaració de pertinença a un grup d'empreses, conforme al que es definix en l'article 2, apartat 11, de la Directiva 2013/34/UE, del Parlament Europeu, i del Consell. Així mateix, s'haurà d'aportar, com a mínim, la informació establida en l'article 44, apartat 1, del Reglament d'execució (UE) 2022/128, de la Comissió, de 21 de desembre de 2021.

g) Memòria tècnica del projecte de cooperació d’acord ambl model disponible en la seu electrònica de la Generalitat.

h) Memòria econòmica del projecte de cooperació, segons el model disponible en la seu electrònica de la Generalitat, amb la indicació del pressupost corresponent a cada membre del grup de cooperació i per a cada període d'execució.

El sol·licitant haurà de disposar de documentació justificativa que permeta provar una adequada avaluació de la moderació de costos. Per a això, tots els gastos que impliquen la contractació o la subcontractació d'un servici o el lliurament d'un bé, per un import superior a 5.000 euros, hauran d'anar acompanyats d'almenys 3 ofertes de diferents proveïdors. L'elecció entre les ofertes presentades es realitzarà d'acord amb criteris d'eficàcia i economia, llevat que per les seues característiques especials no hi haja en el mercat suficient nombre d'entitats que els realitzen, els presten o els subministren.

En els casos en què l'oferta finalment executada no siga la de menys import econòmic, el beneficiari haurà de justificar les raons que van motivar tal decisió. En este supòsit, si estes raons no estan motivades en consideracions tècniques, financeres o altres condicionants de l'execució de l'actuació, l'òrgan gestor podrà minorar o fins i tot eliminar del còmput total el gasto esmentat.

i) Identificació del compte bancari en el qual cada membre del grup de cooperació vol rebre l'ajuda.

j) Qualsevol altra documentació addicional que es puga establir en la convocatòria corresponent.

2. En relació amb les declaracions responsables, i de conformitat amb el que disposa l'article 6 del Decret 165/2010, de 8 d'octubre, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat, en cada convocatòria d'ajudes s'establiran els supòsits i els moments en què els interessats podran substituir l'aportació dels documents exigits per la presentació d'una declaració responsable, així com dels models corresponents.

3. D'acord amb el que es disposa en l'article 69 de la Llei 39/2015, la inexactitud, la falsedat o l'omissió, de caràcter essencial, en les dades, la manifestació o el document que s'adjunte o s'incorpore a una declaració responsable o a una comunicació prèvia, o la no presentació d'estes davant de l'Administració competent, determinarà la impossibilitat de continuar el procediment administratiu, l'exercici del dret o l'activitat afectada, des del moment en què es tinga constància d'estos fets, sense perjuí d'iniciar l'exercici de les accions pertinents per a exigir les responsabilitats, tant administratives com civils o penals, que puguen derivar-se d'esta actuació. Estos aspectes podran ser comprovats d'ofici per l'Administració en qualsevol moment durant l'execució de l'actuació subvencionada.

*Article 9. Instrucció del procediment de concessió*

1. L'òrgan encarregat de l'ordenació i instrucció del procediment serà la subdirecció general competent en matèria de transferència tecnològica.

L'òrgan instructor realitzarà d'ofici totes les actuacions que estime necessàries per a la determinació, el coneixement i la comprovació de les dades en virtut de les quals ha de formular-se la proposta de resolució.

2. En el cas que les sol·licituds no reunisquen els requisits exigits o la documentació presentada no siga la preceptiva, es requerirà per escrit als sol·licitants que en un termini de deu dies esmenen o adjunten la documentació d'acord amb el que es requerisca, amb la indicació expressa que, si no ho fan, es considerarà que desistixen de la sol·licitud de subvenció, amb una resolució prèvia, d’acord ambl que preveu l'article 68 de la Llei 39/2015.

3. L'òrgan instructor pot requerir al sol·licitant informació més ampliada, i efectuar les actuacions que considere necessàries per a determinar i comprovar dades; tot això, a l'efecte d'una tramitació adequada del procediment fins a la seua resolució.

4. Els criteris objectius d'atorgament de la subvenció i la seua ponderació són els inclosos en l'annex d'estes bases reguladores. La puntuació màxima serà de 64 punts i no seran elegibles sol·licituds que no hagen arribat a una puntuació mínima de 25 punts.

5. La selecció de les sol·licituds es realitzarà per orde de prioritat segons la valoració realitzada fins a esgotar el crèdit disponible.

6. Una comissió de valoració revisarà els expedients i els valorarà i els seleccionarà d’acord ambls criteris de valoració que preveu l'annex de la present orde, i emetrà l'informe corresponent a este efecte. Esta comissió estarà composta per una persona titular d'una subdirecció general, que ostentarà la presidència, una persona titular d'un servici, que ostentarà la secretaria i dos vocals amb direcció de secció o tècnics.  Els membres de la comissió de valoració seran nomenats per la persona titular de la direcció general competent en matèria d'R+D+I en el sector agroalimentari i la transferència tecnològica. Es procurarà una presència equilibrada de dones i hòmens en la composició d'esta comissió, en aplicació del que es preveu en el III Pla d'igualtat de dones i hòmens de l'Administració de la Generalitat, aprovat per un acord de 5 d'agost de 2022 del Consell.

7. En cas d'empat de puntuació entre les sol·licituds que no puguen arribar a percebre la totalitat de l'ajuda que els correspondria per esgotament del crèdit, es tindrà en compte, en primer lloc, la puntuació obtinguda en l'apartat B (Qualitat de la proposta); en segon lloc, l'obtinguda en l'apartat C (Impacte del projecte); en tercer lloc, l'obtinguda en l'apartat a (Composició del grup de cooperació), i, en quart lloc, la de l'apartat D (Pla de transferència de resultats i divulgació). Si persistix l'empat, s'ordenaran les propostes en funció de les puntuacions obtingudes en els subapartats següents de l'apartat B, per este orde: B3, B5, B1, B2, B4 i B6. Si persistix l'empat, s'ordenaran les propostes en funció de les puntuacions obtingudes en els subapartats següents de l'apartat C, per este orde: C2, C1, C3.

Si persistix l'empat, en virtut del preceptuat en els articles 20 i 11.1.a del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions, tindran preferència les sol·licituds presentades per grups de cooperació integrats per almenys una entitat que, tot i no estar legalment obligada a disposar d'un pla d'igualtat, haja negociat amb la representació legal de les persones treballadores, si n'hi ha, i hagen aprovat i tramitat la inscripció dels plans d'igualtat en el registre de la Comunitat Valenciana de convenis i acords col·lectius de treball o equivalent d'altres administracions. Addicionalment, es valorarà que els plans d'igualtat disposen d'un certificat o un distintiu de caràcter oficial o empresarial.

Si persistix l'empat, tindran preferència en la concessió aquelles sol·licituds presentades per grups de cooperació integrats per almenys una entitat que acredite, amb anterioritat a la publicació corresponent de cada convocatòria d'ajudes, que ocupen un percentatge major de persones treballadores amb diversitat funcional en relació amb les respectives plantilles d'estes, o bé es comprometen a contractar un percentatge major de persones treballadores amb diversitat funcional durant l'àmbit temporal de l'ajuda que es concedirà.

Si, així i tot, persistix l'empat, es resoldrà per sorteig.

8. Si després de la valoració cal minorar l'import a concedir d'alguna sol·licitud, es posarà de manifest este fet als sol·licitants, a fi que puguen optar entre executar el projecte íntegrament amb la subvenció proposada, presentant una memòria econòmica ajustada a esta, o desistir de la sol·licitud d'ajuda.

9. La comissió de valoració concretarà el resultat de l'avaluació, i emetrà un informe final com a resultat de la valoració efectuada i l'ajuda proposada, així com la llista dels sol·licitants exclosos amb l'especificació del motiu d'esta exclusió. L'informe es remetrà a l'òrgan instructor a fi que este formule la proposta de resolució.

*Article 10. Resolució del procediment*

1. L'òrgan competent per a la resolució serà la personal titular de la direcció general competent en matèria d'I+D+i en el sector agroalimentari i la transferència tecnològica, segons l'Acord de 26 d'abril de 2012, pel qual es deleguen les funcions d'autorització del pagament de fons FEADER entre l'AVFGA, com a organisme pagador i els diferents òrgans administratius de la Conselleria d'Agricultura, Pesca, Alimentació i Aigua, així com de la Conselleria d'Infraestructures, Territori i Medi Ambient, i de la Conselleria de Governació.

2. El termini màxim de resolució i notificació s'establix en sis mesos, a comptar de la data de finalització del termini de presentació de sol·licituds. El venciment del termini màxim sense haver-se notificat la resolució legitima a les persones interessades per a entendre desestimada per silenci administratiu la sol·licitud de concessió de la subvenció, de conformitat amb el que es disposa en l'article 25.5 de la Llei 38/2003, general de subvencions.

3. La resolució de concessió inclourà les subvencions atorgades i les que han sigut desestimades o denegades i serà publicada en el *Diari Oficial de la Generalitat Valenciana*  i la publicació tindrà els efectes de la notificació, conforme a l'article 45 de la Llei 39/2015. En la corresponent convocatòria s'establirà el mitjà a on s'efectuaran les publicacions successives.

4. La resolució serà motivada d'acord amb el que s'establix en la present orde i contindrà la següent informació: el beneficiari, el pressupost final admés, la quantia de l'ajuda concedida distribuïda per anualitats, les administracions que financen l'ajuda (comunitària, nacional i autonòmica) i els seus percentatges de participació, i el termini concedit al beneficiari per a comunicar la realització de l'actuació subvencionable i justificar el pagament de les actuacions realitzades.

5. En el cas que es renuncie a la subvenció per algun dels beneficiaris, l'òrgan concedent podrà acordar, sense necessitat d'una nova convocatòria, la concessió de la subvenció al sol·licitant o sol·licitants la sol·licitud dels quals no s'haja pogut atendre per falta de disponibilitat pressupostària. Esta circumstància es posarà en coneixement dels interessats a l'efecte que es ratifiquen en la sol·licitud.

6. De conformitat amb el que disposen els articles 123 i 124 de la Llei 39/2015, la resolució de la persona titular de la direcció general competent en matèria d'I+D+i en el sector agroalimentari i la transferència tecnològica posarà fi a la via administrativa, i contra esta podrà interposar-se potestativament un recurs de reposició davant del director/a de l'Agència Valenciana de Foment i Garantia Agrària (AVFGA) en el termini d'un mes, comptat des de l'endemà de la seua publicació o notificació, o, directament, un recurs contenciós administratiu davant dels jutjats contenciosos administratius de la Comunitat Valenciana en el termini de dos mesos. Tot això, sense perjuí que l'interessat puga interposar qualsevol altre recurs que considere oportú.

La resolució mencionada es dicta per delegació del director de l'Agència Valenciana de Foment i Garantia Agrària, delegació conferida en virtut de l'Acord de 26 d'abril de 2012, pel qual es deleguen les funcions d'autorització del pagament de fons FEADER entre l'Agència Valenciana de Foment i Garantia Agrària, com a organisme pagador, i els diferents òrgans administratius de la Conselleria d'Agricultura, Pesca, Alimentació i Aigua, així com de la Conselleria d'Infraestructures, Territori i Medi Ambient i de la Conselleria de Governació.

7. De conformitat amb l'article 99 del Reglament (UE) 2021/2116, del Parlament Europeu i del Consell, de 2 de desembre de 2021, sobre el finançament, la gestió i el seguiment de la política agrícola comuna i pel qual es deroga el Reglament (UE) núm. 1306/2013, els estats membres informaran els beneficiaris de la publicació de dades que els concernixen de conformitat amb l'article 98 i que estes dades les podran tractar organismes d'auditoria i investigació de la Unió i dels estats membres per a protegir els interessos financers de la Unió.

8. Quant a les dades de caràcter personal, els beneficiaris podran exercir els drets reconeguts en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades i pel qual es deroga la Directiva 95/46/CE (Reglament general de protecció de dades). L'acceptació de la subvenció suposa per als beneficiaris l'autorització expressa a l'AVFGA, i a qualsevol altre òrgan o administració que puga intervindre en el procediment de concessió, gestió i control de les ajudes, per a la recollida, incorporació als respectius fitxers i el tractament d'estes dades personals, així com per a la seua conservació durant els terminis previstos en les disposicions aplicables.

*Article 11. Autorització de modificació del projecte aprovat*

1. Considerant la possibilitat que circumstàncies sobrevingudes facen necessari introduir alguna variació en el projecte aprovat inicialment, es permet sol·licitar canvis referits a les circumstàncies que s'exposen a continuació. El grup de cooperació podrà sol·licitar l'autorització de modificacions del projecte aprovat, durant l'execució d'este i com a màxim fins a 45 dies naturals, abans de la data límit per a presentar les sol·licituds de pagament que establisca la convocatòria, en els casos següents:

a) Si a conseqüència del seguiment de l'execució de les activitats és necessari modificar el cronograma proposat o realitzar ajustos de gastos entre partides pressupostàries.

b) Quan davant de la concurrència de factors imprevistos i/o de força major completament aliens a la voluntat dels seus integrants de l'agrupació, que afecten greument alguna de les activitats o elements del projecte, o al desenrotllament del procés d'innovació previst, s'aprecie la necessitat d'adaptar i modificar este procés per a salvar l'inconvenient i poder aconseguir els objectius establits.

c) La modificació del grup de cooperació, en les circumstàncies següents:

– Quan es produïsca l'abandó d'algun membre del grup de cooperació, sempre que es propose la redistribució de les funcions i costos entre la resta d'integrants.

– En supòsits de fusions d'entitats, absorcions o escissions o de meres alteracions de les dades registrals o d'identificació.

2. En qualsevol cas, la modificació ha d'assegurar el manteniment de les condicions que van permetre la seua aprovació inicial, sense que puguen comportar en cap cas un increment de l'ajuda ni afectar la concurrència de les sol·licituds, i caldrà garantir el compliment efectiu de l'interés públic perseguit per la subvenció.

3. Si fruit de la modificació, dins dels pressupostos i els terminis de la subvenció, no hi ha una alternativa que permeta aconseguir els objectius del projecte, l'òrgan tramitador del pagament podrà resoldre el tancament anticipat del projecte i liquidar la subvenció d'acord amb les activitats realitzades fins a eixe moment, sense iniciar el procediment de reintegrament.

4. Les sol·licituds d'autorització de modificació del projecte aprovat aniran dirigides a la direcció general competent en matèria d'R+D+I en el sector agroalimentari i la transferència tecnològica, que les autoritzarà o les denegarà segons corresponga.

5. La sol·licitud d'autorització haurà d'incloure un informe explicatiu de la modificació plantejada que acredite que es complixen les condicions establides en les bases reguladores i que explique la seua repercussió sobre el pla d'activitats previst i el pressupost aprovat.

6. No correspondrà autoritzar la modificació del projecte quan això supose:

a) L'alteració de la finalitat de la subvenció o de la integritat del projecte d'innovació.

b) L'incompliment d'alguna condició establida per les presents bases reguladores.

c) L'increment de la subvenció total atorgada a l'agrupació o a alguna de les seues anualitats.

d) Danyar drets de tercers.

*Article 12. Informació i publicitat*

1. A les subvencions que es convoquen o es concedisquen en el marc de la intervenció 7162, els serà aplicable el que preveuen els articles 18 i 20 de la Llei 38/2003, general de subvencions, en matèria de publicitat i transparència.

2. Així mateix, els beneficiaris de la subvenció hauran de complir les obligacions de transparència previstes en l'article 21 d'estes bases.

3. D'altra banda, com que és una actuació cofinançada pel FEADER, s'atendrà el que es disposa en els requisits establits en matèria d'informació, publicitat i visibilitat detallats en l'annex III del Reglament d'execució (UE) núm. 2022/129, de la Comissió, de 21 de desembre de 2021.

*Article 13. Justificació de les subvencions*

1. El grup de cooperació haurà de presentar la justificació de la finalitat de la subvenció i dels gastos i els pagaments realitzats dins del termini establit per cada convocatòria. Per a això, el representant de l'agrupació presentarà la sol·licitud de pagament firmada i acompanyada de la documentació següent:

– Memòria justificativa de les activitats que s'han dut a terme, i dels resultats obtinguts en el període d'execució corresponent.

– Fitxa de divulgació dels resultats anteriorment indicats.

– Compte justificatiu de cada un dels beneficiaris del grup de cooperació, en el qual figure l'import del gasto realitzat per partides pressupostàries.

– Un quadre amb un repertori de factures de cada un dels beneficiaris del grup de cooperació, amb la indicació de l'emissor, el número de factura, la data d'emissió, la data de pagament, l'import pagat i l'import pel qual se sol·licita subvenció.

– Factures originals dels gastos efectuats i acreditació del pagament d'estos.

Tots els gastos que impliquen la contractació o la subcontractació d'un servici o el lliurament d'un bé, independentment de la seua quantia, hauran d'anar acompanyats d'almenys 3 pressupostos o factures proforma de diferents proveïdors, que justifiquen que l'opció triada és la més avantatjosa econòmicament, llevat que per les seues característiques especials no hi haja en el mercat suficient nombre d'entitats que els realitzen, els presten o els subministren.

En els casos en què l'oferta finalment executada no siga la de menys import econòmic, el beneficiari haurà de justificar les raons que van motivar tal decisió. En este supòsit, si estes raons no estan motivades en consideracions tècniques, financeres o altres condicionants de l'execució de l'actuació, l'òrgan gestor podrà minorar o fins i tot eliminar del còmput total el gasto esmentat.

– Els gastos de personal de cada entitat beneficiària es justificaran mitjançant la presentació d'un certificat de gastos per treballador, amb la indicació de les hores de treball dedicades al projecte, per mes i activitat realitzada i les quantitats a imputar, calculades mitjançant l'aplicació dels costos unitaris fixos que s'establisquen en la convocatòria corresponent. Este certificat haurà d'estar firmat pel representant legal de l'entitat beneficiària i pel mateix treballador. El certificat anirà acompanyat de la documentació acreditativa del grup professional al qual pertany el treballador.

El nombre total anual d'hores declarades per treballador no podrà superar 1.720 hores en el cas de treballadors a temps complet, o prorratejades en el cas dels que treballen a temps parcial.

– Per als gastos de transport, allotjament i manutenció de cada entitat beneficiària, s'haurà de lliurar un document informatiu amb el detall dels desplaçaments dels treballadors per activitat (amb la indicació de transport, allotjament i/o manutenció segons corresponga). El gasto imputat serà el resultant de l'aplicació del tipus fix que s'establisca en la convocatòria corresponent, als gastos de personal subvencionables.

– Acreditació de cada membre del grup de cooperació d'estar al corrent de les obligacions tributàries, estatals i autonòmiques i amb la Seguretat Social, en cas de no autoritzar o oposar-se a la seua consulta per l'òrgan gestor del procediment.

– Declaració responsable de cada membre del grup de cooperació en la qual s'indique que:

– No està incurs en les prohibicions per a obtindre la condició de beneficiari d’acord ambl que establix l'article 13 de la Llei 38/2003, general de subvencions, ni és deutor per resolució de procedència de reintegrament de les causes que arreplega l'article 37 de la llei mencionada.

– No ha sol·licitat o obtingut cap altra ajuda per a este mateix fi o cost subvencionable. En cas d'haver sol·licitat ajudes relacionades amb l'objecte de la present orde de bases, s'haurà d'indicar l'organisme i la convocatòria. Si l'ajuda s'ha concedit, s'inclourà en la declaració l'import d'ajuda concedida.

– Qualsevol altra documentació exigida per normativa de compliment obligat, així com la indicada en la resolució de concessió a fi d'acreditar alguna de les circumstàncies o els requisits necessaris per a concedir l'ajuda.

2. En tots els casos, de les acreditacions dels gastos i dels pagaments efectuats han de quedar pistes d'auditories suficients per a verificar l'origen i la destinació dels fons i la seua correspondència amb l'emissor i el destinatari de les factures.

*Article 14. Pagament de subvencions*

1. A fi de pagar la subvenció, la direcció general competent en matèria d'I+D+i en el sector agroalimentari i la transferència tecnològica comprovarà prèviament la justificació adequada de la subvenció concedida, així com la realització de l'activitat subvencionada i el compliment de totes les obligacions que es deriven de l'aplicació de la present orde.

En este sentit, el pagament de la subvenció estarà supeditat al compliment dels requisits següents:

– Justificació prèvia per part del representant del grup de cooperació de la realització de l'activitat per la qual es va concedir la subvenció en els termes que preveu la present orde.

– Compliment de les obligacions dels integrants del grup de cooperació que establix l'article 3 de la present orde.

2. A la vista de la documentació justificativa prevista en l'article 13 de la present orde, i a proposta del servici competent en matèria d'I+D+i en el sector agroalimentari i la transferència tecnològica, la persona titular de la direcció general competent en matèria d'I+D+i en el sector agroalimentari i la transferència tecnològica resoldrà sobre els pagaments de l'ajuda.

3. Únicament s'abonarà la totalitat de la subvenció concedida si el projecte aprovat ha sigut justificat íntegrament; en un altre cas, només s'abonarà la part de la subvenció proporcional als justificants de gasto aportats. Es produirà la pèrdua del dret al cobrament total o parcial de la subvenció en el supòsit de falta de justificació o de concurrència d'alguna de les causes previstes en l'article 37 de la Llei 38/2003, general de subvencions.

4. Després de l'estudi de l'admissibilitat de la sol·licitud de pagament, seran aplicables les reduccions previstes en el títol I de la Llei 30/2022, de 23 de desembre, per la qual es regulen el sistema de gestió de la política agrícola comuna i altres matèries connexes, i el capítol III del títol II del Reial decret 147/2023, de 28 de febrer, pel qual s'establixen les normes per a l'aplicació de penalitzacions en les intervencions previstes en el Pla estratègic de la política agrícola comuna, i es modifiquen diversos reials decrets pels quals es regulen diferents aspectes relacionats amb l'aplicació a Espanya de la política agrícola comuna per al període 2023-2027.

5. En el cas que es tracte d'un projecte amb diverses anualitats, el grup de cooperació presentarà, a través del seu representant, una sol·licitud de pagament per a cada una, d'acord amb el que establisca la convocatòria corresponent.

*Article 15. Reintegrament de les ajudes*

1. El reintegrament de la subvenció es regularà d'acord amb el que disposa el títol II de la Llei 38/2003, general de subvencions.

2. No es recuperaran pagaments indeguts quan la quantitat que s'ha de recuperar no excedisca 250 euros, amb l'excepció que la normativa de la Unió Europea establisca una altra quantia tal com establix la disposició addicional segona del Reial decret 147/2023, de 28 de febrer, pel qual s'establixen les normes per a l'aplicació de penalitzacions en les intervencions previstes en el Pla estratègic de la política agrícola comuna.

*Article 16. Controls i seguiment*

1. La direcció general competent en matèria d'R+D+I en el sector agroalimentari i la transferència tecnològica, a través del Servici de Transferència de Tecnologia, establirà els mecanismes de control necessaris per a assegurar el coneixement i el compliment de la finalitat per a la qual les subvencions es concedixen, i elaborarà el pla de control corresponent.

2. A estes ajudes els és aplicable el règim de controls financers establit en els articles 44 a 51 de la Llei 38/2003, general de subvencions.

3. S'efectuaran controls administratius a totes les sol·licituds d'ajuda i les sol·licituds de pagament presentades per les agrupacions beneficiàries, que es complementaran amb controls sobre el terreny d’acord ambl capítol III del títol III, control d'intervencions i ajudes no incloses en el sistema integrat de gestió i control, del Reial decret 1047/2022, de 28 de desembre, pel qual es regula el sistema de gestió i control de les intervencions del Pla estratègic i altres ajudes de la política agrícola comuna.

4. Es duran a terme controls sobre el terreny que inclouran una verificació de:

a) Els criteris de subvencionabilitat, els compromisos i altres obligacions que puguen comprovar-se en el moment de la visita i que no hagen pogut verificar-se durant els controls administratius.

b) L'exactitud de les dades declarades pel beneficiari en relació amb els documents disponibles i els registres oficials.

c) Les obligacions dels beneficiaris quant a informació i publicitat de l'ajuda, d'acord amb el que indique la normativa corresponent.

5. Els beneficiaris no hauran de posar cap obstacle a la realització de tots els controls que es consideren necessaris i facilitaran la documentació justificativa de les actuacions realitzades que se'ls requerisca (actes de les reunions celebrades pels membres del grup de cooperació amb la indicació de la data, l'orde del dia, els acords adoptats i els assistents a esta, els fulls de firmes d'assistents, les fotografies representatives de l'actuació, així com totes les altres fonts de verificació de les activitats subvencionades que siguen procedents).

6. Estos controls garantiran que es complixen les obligacions aplicables establides per la normativa de la Unió Europea i nacional i pel Pla estratègic nacional de la política agrícola comuna (PAC) del Regne d'Espanya 2023-2027.

*Article 17. Compatibilitat de l'ajuda*

1. D'acord amb l'article 36 del Reglament (UE) 2021/2116, del Parlament Europeu i del Consell, els gastos finançats per les ajudes previstes en estes bases reguladores no poden optar a cap altre finançament amb càrrec al pressupost de la Unió.

2. Els gastos concrets finançats per estes ajudes no podran optar a cap altre finançament provinent de qualsevol ajuda que provinga d'altres administracions o altres ens públics o privats, nacionals o internacionals.

*Article 18. Incompliment de les obligacions del beneficiari i criteris de graduació*

1. Són aplicables a estes ajudes les causes de nul·litat i anul·labilitat de la resolució de concessió, així com les causes i els procediments de reintegrament i el règim d'infraccions i sancions que regula la Llei 38/2003, general de subvencions.

2. D’acord amb l'article 51 del Reial decret 147/2023, de 28 de febrer, pel qual s'establixen les normes per a l'aplicació de penalitzacions en les intervencions que preveu el Pla estratègic de la política agrícola comuna, i es modifiquen diversos reials decrets pels quals es regulen diferents aspectes relacionats amb l'aplicació a Espanya de la política agrícola comuna per al període 2023-2027, en els supòsits en què la diferència entre l'import pagable al grup de cooperació en funció de la sol·licitud de pagament i la decisió de concessió i l'import pagable després de l'examen de l'admissibilitat del gasto que figure en la sol·licitud de pagament siga de més d'un 10 % d'este últim, s'aplicarà una reducció d'este igual a la diferència entre els dos imports, però no més enllà de la retirada total de l'ajuda.

3. No correspondrà aplicar penalitzacions ni el reintegrament, si és el cas:

a) Quan l'incompliment dels requisits o les condicions exigides per a l'atorgament de la subvenció es dega a raons de força major com ara mort, malaltia, accident o incapacitat laboral de llarga duració de qui en siga beneficiari; dissolució no culposa de la persona jurídica; entrada en concurs de creditors; catàstrofe greu o expropiació forçosa que afecte greument els elements materials del projecte o de les seus d'integrants del grup de cooperació. En este cas, a través del representant es notificaran les causes i s'aportaran les proves a l'Administració en el termini de deu dies hàbils des que tinguen lloc les circumstàncies esmentades.

b) Quan l'incompliment procedisca d'un error evident i corregible, o quan siga procedent d'un error de l'òrgan concedent o d'una altra autoritat i el grup de cooperació afectat per la reducció no haja pogut haver descobert l'error raonablement.

c) Quan l'interessat puga demostrar de manera satisfactòria a l'òrgan concedent que no és responsable de l'incompliment de les seues obligacions o, si és el cas, de la inclusió de l'import no admissible, o si este òrgan adquirix d'una altra manera la convicció que l'interessat no n'és responsable.

*Article 19. Règim d'infraccions i sancions*

Serà aplicable a estes ajudes el règim sancionador del títol II de la Llei 30/2022, de 23 de desembre, per la qual es regulen el sistema de gestió de la política agrícola comuna i altres matèries connexes, i la normativa de desenrotllament corresponent, i el que s'establix en l'article 160 de la Llei 1/2015, de 6 de febrer, d'hisenda pública, del sector públic instrumental i de subvencions.

*Article 20. Protecció de dades de caràcter personal*

1. La gestió de les ajudes que preveuen estes bases comporta el tractament de dades de caràcter personal, per la qual cosa cal complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

2. En la convocatòria s'inclourà la informació que s'ha de facilitar a les persones interessades en relació amb les seues dades de caràcter personal, de conformitat amb el que preveuen els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.

3. En el disseny dels formularis de sol·licitud i aportació documental, i en les publicacions i altres actes administratius, s'hauran de tindre en compte els principis de protecció de dades. En concret, les dades personals seran adequades, pertinents i limitades al que siga necessari en relació amb els fins per als quals es tracten.

4. En tota la gestió de les ajudes es garantirà una seguretat adequada de les dades personals, inclosa la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l'aplicació de mesures tècniques o organitzatives apropiades i aconseguir així la integritat i la confidencialitat de les dades.

*Article 21. Transparència, subministrament d'informació i dades obertes*

1. Les persones beneficiàries de la subvenció han de complir les obligacions de transparència que preveu la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d'abril, de transparència i bon govern de la Comunitat Valenciana, i l'article 18 de la Llei general de subvencions.

2. En particular, les entitats privades han de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:

– Perceben durant el període d'un any ajudes o subvencions públiques en una quantia superior a 100.000 euros.

– Perceben durant el període d'un any natural ajudes o subvencions de les entitats públiques de la Comunitat Valenciana que recull l'article 3 de la Llei 1/2022 en una quantia superior a 50.000 euros.

– Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.

En concret, s'han de publicar en els termes que preveuen els principis generals de l'article 5 de la Llei 19/013, la informació institucional i organitzativa de l'article 6 i l'econòmica i pressupostària de l'article 8 d'esta. Esta publicació es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en<https://gvaoberta.gva.es/va/tep>.

Esta informació s'haurà de publicar a partir de l'any següent a aquell en què s'hagen superat els llindars establits i haurà de mantindre's publicada durant, almenys, quatre anys naturals.

3. Sense perjuí de les obligacions que preveu l'apartat anterior, totes les entitats o persones beneficiàries de subvencions hauran de fer la publicitat adequada del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent el logotip de la Generalitat Valenciana en mitjans de difusió com ara cartells, materials impresos i mitjans electrònics o audiovisuals, i en qualsevol altre mitjà de publicitat que es realitze de l'activitat subvencionada.

4. Les entitats o les persones beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària perquè esta complisca les obligacions que preveu la Llei 1/2022, de 13 d'abril, en el termini de 15 dies hàbils des del requeriment. Una vegada transcorregut el termini conferit en requeriment sense que s'haja atés, l'òrgan que haja realitzat el requeriment podrà acordar, amb un advertiment i una audiència previs a la persona interessada, la imposició de multes coercitives en els termes que preveu l'article 5 de la Llei 1/2022, de 13 d'abril.

5. Els nous conjunts de dades que es generen per la formalització i el desenrotllament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.

DISPOSICIÓ ADDICIONAL

Primera. Clàusula de no incidència *pressupostària*

L'aprovació d'estes bases no implica, per si mateixa, obligacions econòmiques directes en els pressupostos de la Generalitat, sense perjuí de les possibles convocatòries que puguen efectuar-se d'acord amb la consignació pressupostària que s'establisca en l'exercici corresponent.

*Segona. Clàusula de no subjecció a l'article 107 del TFUE.*

De conformitat amb el que es disposa en Reglament (UE) 2022/2472, de la Comissió, de 14 de desembre de 2022, les ajudes en favor de les activitats no agrícoles excloses de l'àmbit d'aplicació de l'article 42 del Tractat, en la mesura en què estes ajudes es concedisquen de conformitat amb el Reglament (UE) 2021/2115, del Parlament Europeu i del Consell, i siguen cofinançades pel Fons Europeu Agrícola de Desenrotllament Rural (FEADER) o concedides com a finançament nacional complementari per a estes mesures cofinançades, seran compatibles amb el mercat interior a l'efecte de l'article 107, apartat 3, lletra c, del Tractat de Funcionament de la Unió Europea i estaran exemptes de l'obligació de notificació prèvia, prevista en l'article 108, apartat 3.

DISPOSICIÓ DEROGATÒRIA

*Única. Derogació normativa*

Queden derogades totes les disposicions d'igual o inferior rang que s'oposen al que es disposa en la present orde.

DISPOSICIONS FINALS

*Primera. Normativa aplicable*

Les ajudes regulades en la present orde es regiran, a més de pel que es disposa en esta, pel que s'establix en la normativa comunitària d'aplicació i per les normes nacionals de desenrotllament o transposició d'aquelles, de conformitat amb el que es disposa en l'article 6 de la Llei 38/2003, de 17 de novembre, general de subvencions, i que bàsicament està constituïda, en este cas, per:

El Reglament (UE) 2021/1060, del Parlament Europeu i del Consell, de 24 de juny de 2021, pel qual s'establixen les disposicions comunes relatives al Fons Europeu de Desenrotllament Regional, al Fons Social Europeu Plus, al Fons de Cohesió, al Fons de Transició Justa i al Fons Europeu Marítim, de Pesca i d'Aqüicultura, així com les normes financeres per a estos fons i per al Fons d'Asil, Migració i Integració, el Fons de Seguretat Interior i l'Instrument de Suport Financer a la Gestió de Fronteres i la Política de Visats.

Reglament (UE) 2021/2115, del Parlament Europeu i del Consell, de 2 de desembre de 2021, pel qual s'establixen normes en relació amb l'ajuda als plans estratègics que han d'elaborar els estats membres en el marc de la política agrícola comuna (plans estratègics de la PAC), finançada amb càrrec al Fons Europeu Agrícola de Garantia (FEAGA) i el Fons Europeu Agrícola de Desenrotllament Rural (FEADER), i pel qual es deroguen els reglaments (UE) núm. 1305/2013 i (UE) núm. 1307/2013.

El Reglament (UE) 2021/2116, del Parlament Europeu i del Consell, de 2 de desembre de 2021, sobre el finançament, la gestió i el seguiment de la política agrícola comuna i pel qual es deroga el Reglament (UE) núm. 1306/2013.

El Reglament d'execució (UE) 2022/128, de la Comissió, de 21 de desembre de 2021, pel qual s'establixen disposicions d'aplicació del Reglament (UE) 2021/2116, del Parlament Europeu i del Consell, sobre els organismes pagadors i altres òrgans, la gestió financera, la liquidació de comptes, els controls, les garanties i la transparència.

La Llei 30/2022, de 23 de desembre, per la qual es regulen el sistema de gestió de la política agrícola comuna i altres matèries connexes.

El Reial decret 1047/2022, de 27 de desembre, pel qual es regula el sistema de gestió i control de les intervencions del Pla estratègic i altres ajudes de la política agrícola comuna.

El Reglament d'execució (UE) 2022/129, de la Comissió, de 21 de desembre de 2021, pel qual s'establixen normes per als tipus d'intervenció relatius a les llavors oleaginoses, el cotó i els subproductes de la vinificació en virtut del Reglament (UE) 2021/2115, del Parlament Europeu i del Consell, així com per als requisits en matèria d'informació, publicitat i visibilitat relacionats amb l'ajuda de la Unió i els plans estratègics de la PAC.

El Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i pel qual es deroga la Directiva 95/ 46/ CE (Reglament general de protecció de dades).

La Llei orgànica 3/2018, de 5 de desembre, de protecció de dades personals i garantia dels drets digitals.

La Llei 1/2022, de 13 d'abril, de transparència i bon govern de la Comunitat Valenciana.

La Llei 19/2013, de 9 de desembre, de transparència, accés a la informació pública i bon govern.

*Segona. Habilitació normativa*

Es faculta la persona titular de la direcció general competent en matèria d'I+D+i en el sector agroalimentari i la transferència tecnològica per a dictar les resolucions i adoptar les mesures necessàries per a complir el que disposa la present orde.

*Tercera. Entrada en vigor*

Esta orde entrarà en vigor l'endemà de publicar-se en el *Diari Oficial de la Generalitat Valenciana*.

València, 6 de febrer de 2025

Miguel Barrachina Ros

Conseller d'Agricultura, Aigua, Ramaderia i Pesca

ANNEX

*Criteris de valoració*

|  |  |  |  |  |
| --- | --- | --- | --- | --- |
| *CRITERI I SUBCRITERI* | | *GRADUACIÓ DEL VALOR DE LA PUNTUACIÓ* | | *PUNTUACIÓ* |
| A) COMPOSICIÓ DEL GRUP DE COOPERACIÓ (GC) | | | | 15 |
| A1) Idoneïtat dels integrants del GC | Vinculació i experiència dels integrants del GC en l'àmbit o temàtica del projecte a executar | Vinculació dels integrants amb la temàtica del projecte | Si tots els integrants tenen vinculació: 2 punts | 5 |
| Si almenys la mitat dels integrants tenen vinculació: 1 punt |
| Experiència dels integrants (únicament es considerarà la puntuació de l'integrant amb més anys d'experiència) | Més de 5 anys d'experiència: 3 punts |
| Més de 3 i fins a 5 anys d'experiència: 2 punts |
| Entre 2 i 3 anys d'experiència: 1 punt |
| A2) Complementarietat i equilibri entre perfils | Complementarietat dels perfils dels integrants del GC entre si, de manera que queden representats en el grup diferents àmbits de treball i/o experiències professionals en relació a la matèria a  abordar per este, i equilibri en la composició del GC en relació als objectius del projecte | Equilibri en el perfil dels integrants del GC (participació de 2 o més membres que pertanyen a diferents àmbits de treball): 2 punts | | 6 |
| Presències d'empreses o d'entitats amb caràcter associatiu: 2 punts | |
| Presència en el GC del sector de la investigació o de la generació de coneixement (personal d'investigació, universitats, centres tecnològics, entitats d'I+D, plataformes tecnològiques, centres d'investigació i experimentació, entre altres): 2 punts | |
| A3) Representant del GC | Àmbit del representant del GC | Si el representant del GC pertany a l'àmbit del sector públic: 2 punts | | 2 |
| A4) Coordinador tècnic del projecte | Experiència i capacitats tècniques i de gestió del coordinador del GC | Experiència en coordinació de projectes d'innovació i/o investigació en els quals participen equips de cooperació: 2 punts | | 2 |
| Experiència en coordinació de projectes d'innovació i/o investigació: 1 punt | |
| B) QUALITAT DE LA PROPOSTA | | | | 28 |
| B1) Necessitat del projecte | S'avaluarà la justificació de la necessitat tenint en compte la pertinència dels resultats potencials del projecte per als usuaris finals que podrien beneficiar-se'n | Es valorarà positivament l'existència d'informes externs d'organitzacions representatives o actors rellevants del sector: 2 punts | | 4 |
| B2) Situació de partida | Avaluació de la situació de partida i estat de l'art | Identificació de problemes i oportunitats: 1 punt | | 3 |
| Anàlisi de la reglamentació existent: 1 punt | |
| Estudi de l'estat de l'art de la tecnologia i innovació,  descripció d'experiències similars (anàlisi detallada sobre els avanços actuals en tecnologia i innovació i comparació o descripció d'experiències prèvies que siguen similars.): 1 punt | |
| B3) Objectius del projecte | Definició dels objectius específics (OE) del Reglament (UE) 2021/2115 previstos en l'article 1 de la present orde als quals contribuïx el projecte. | Projectes que versen sobre dos OE: 2 punts | | 7 |
| Projectes que versen sobre tres OE: 3 punts | |
| Projectes que versen sobre quatre OE: 4 punts | |
| Projectes que versen sobre cinc OE: 5 punts | |
| Projectes que versen sobre sis OE: 6 punts | |
| Projectes que versen sobre set OE: 7 punts | |
| B4) Pla d'implantació | Fites i resultats quantificables, mesurables i coherents amb les activitats proposades. Calendari d'execució i organització de les activitats entre els seus integrants. | Adequació del calendari d'activitats: 1 punt | | 3 |
| Adequació de l'organització de les activitats (repartiment de tasques): 1 punt | |
| Identificació de resultats: 1 punt | |
| B5) Grau d'innovació que aporta el projecte | Aportació innovadora que realitza el projecte respecte a experiències anteriors o similars i adequació al problema o oportunitat que pretén abordar. | Innovacions incrementals (aquella que introduïxen millores, canvis, en productes i servicis que ja existixen en el mercat): 2 punts | | 7 |
| Innovacions que creen productes i servicis totalment nous: 3 punts | |
| Justificació de la possibilitat d'obtindre patents, o exportar tecnologies: 2 punts | |
| B6) Pressupost | Grau de coherència, adequació i valoració entre les característiques del projecte (metodologia, pla de treball, volum d'actuacions…) i el pressupost estimat | Equilibri per partides i per membres del \*GC adequat: 1 punt | | 4 |
| Pressupost delimitat a l'import de gasto màxim subvencionable (100.000 €): 1 punt | |
| Desglossament de partides pressupostàries per membres del GC: 2 punts | Entre el 50 % i el 80 % de l'import del pressupost està desglossat i detallat: 1 punt |
| Més del 80 % de l'import del pressupost està desglossat i detallat: 2 punts |
| C) IMPACTE DEL PROJECTE | | | | 11 |
| C1) Impacte Econòmic | Valoració de la contribució del projecte als objectius econòmics (OE2 i OE3) previstos en l'article 1 de la present orde | Projectes que contribuïsquen a l'OE2: 1 punt | | 2 |
| Projectes que contribuïsquen a l'OE3: 1 punt | |
| C2) Impacte positiu en el medi ambient | Valoració de la contribució del projecte als mediambientals (OE4, OE5 i OE6) previstos en l'article 1 de la present orde | Projectes que contribuïsquen a l'OE4: 2 punts | | 6 |
| Projectes que contribuïsquen a l'OE5: 2 punts | |
| Projectes que contribuïsquen a l'OE6: 2 punts | |
| C3) Impacte social | Valoració de la contribució del projecte a l'enfortiment del teixit socioeconòmic de les zones rurals (OE8 i OE9) previstos en l'article 1 de la present orde | Projectes que contribuïsquen a l'OE8: 2 punts | | 3 |
| Projectes que contribuïsquen a l'OE9: 1 punt | |
| D) PLA DE TRANSFERÈNCIA DE RESULTATS I DIVULGACIÓ | | | | 10 |
| D1) Adequació de les activitats de divulgació | Mitjans de divulgació i format emprat | Realització de jornades presencials: 2 punts | | 7 |
| Realització de jornades en línia: 2 punts | |
| Publicacions en xarxes socials: 2 punts | |
| Participació en congressos i seminaris: 1 punt | |
| D2) Adequació de l'abast i destinataris previstos en les activitats de divulgació | Adequació del programa d'activitats al públic destinatari |  | | 2 |
| D3) Cronograma del pla de transferència de resultats i divulgació | Presentació d'un cronograma del pla de transferència de resultats i divulgació |  | | 1 |
| PUNTUACIÓ TOTAL | | | | 64 (min 25) |


Còpia Permalink ELI